**DECLARAȚIE PRIVIND CONFIDENȚIALITATEA DATELOR CU CARACTER PERSONAL**

Aceasta este Declarația noastră de confidențialitate cu privire la înscrierea în Registrul Național al Donatorilor Voluntari de Celule Stem Hematopoietice (RNDVCSH). Declarația prevede modul în care ne angajăm să păstrăm în siguranță datele personale pe care ni le furnizați şi să le gestionăm în conformitate cu prevederile legale in vigoare privind protecția datelor cu caracter personal. Declarația noastră de confidențialitate a datelor cu caracter personal este disponibilă pentru lecturare la sediul RNDVCSH si al partenerilor din rețeaua de unități sanitare care desfășoară activități coordonate de RNDVCSH, precum și pe website-ul nostru la adresa [www.registru-celule-stem.ro.](http://www.registru-celule-stem.ro/)

RNDVCSH, în conformitate cu cerințele Regulamentului UE nr. 679/2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) își asumă angajamentul de a proteja datele cu caracter personal ale persoanelor vizate și de a se conforma prevederilor legale și de reglementare aplicabile privind protecția acestora.

**Datele dumneavoastră personale sunt în siguranță la noi.** Securitatea datelor dumneavoastră personale este foarte importantă pentru RNDVCSH și în cadrul relațiilor cu împuterniciții, terții și toate părțile interesate și respectăm toate cerințele de securitate. Ne angajăm să fim transparenți și deschiși. Această declarație privind confidențialitatea explică modul în care gestionăm datele dumneavoastră personale din momentul în care le deținem și până la ștergerea și distrugerea lor.

Investim în resurse corespunzătoare pentru a vă proteja informațiile cu caracter personal împotriva pierderii, utilizării necorespunzătoare, accesului neautorizat, modificării sau divulgării și pentru a le gestiona în conformitate cu responsabilitățile noastre legale în temeiul legilor aplicabile privind protecția datelor.

# SCOPUL PRELUCRĂRII DATELOR

RNDVCSH este operator de date cu caracter personal, în scopul:

* 1. creării şi gestionării unei baze de date informatice pe teritoriul României privind persoanele fizice care și-au dat acceptul pentru a dona celule stem pentru un pacient neînrudit, din țară sau din afara țării, conținând datele personale, medicale şi de histocompatibilitate şi în scopuri de informare, servicii de sănătate şi cercetare științifică;
	2. identificării de donatori de celule stem hematopoietice compatibili pentru pacienți cu prescripție pentru transplant de celule stem hematopoietice;
	3. furnizării de informații către organisme similare din afara ţării, cu privire la identificarea de donatori de celule stem hematopoietice compatibili din ţară pentru pacienţi din afara ţării;
	4. cercetării științifice în domeniul transplantului medular.

Datele cu caracter personal colectate de RNDVCSH și pentru care v-ați dat consimțământul le prelucram și ne ajută să stabilim gradul de compatibilitate cu pacienţii care au indicație de transplant şi ne permite să luăm legătura cu dumneavoastră, dacă rezultă că sunteţi potenţial compatibili. Prelucrarea se face prin mijloace automatizate. Dintre datele cu caracter personal colectate, unele fac parte din categorii speciale de date, ca de exemplu informaţii despre starea dumneavoastră de sănătate, etnie, grup sanguin şi tip de ţesut. Prin tehnici statistice predictive, folosim datele dumneavoastră, inclusiv date cu caracter personal sensibile, în scopul identificării celei mai bune potriviri între un pacient și donatorii înscriși în RNDVCSH.

Dacă veți fi ales ca perechea cea mai potrivită pentru un pacient în așteptarea unui transplant, folosim datele personale pentru a comunica cu dumneavoastră în legătură cu etapele procesului de donare. De asemenea, vă vom contacta și pentru actualizarea datelor dumneavoastră de contact sau oricând va fi nevoie ca sa ne asigurăm de disponibilitatea dumneavoastră ca potențial donator.

# CE DATE CU CARACTER PERSONAL PRELUCREAZĂ RNDVCSH

Atunci când va dați consimțământul pentru înscrierea în RNDVCSH, colectăm date personale precum: nume, data nașterii, etnie, grup sanguin, tip de țesut date de contact, informații despre starea dumneavoastră de sănătate şi o probă pentru a determina ce tip de țesut HLA aveți.

Dacă sunteți potențial compatibil şi nu reușim să luăm legătura cu dumneavoastră, este posibil să contactăm persoanele de contact pe care ni le-ați comunicat sau medicul de familie.

# DESTINATARII SAU CATEGORIILE DE DESTINATARI AI DATELOR CU CARACTER PERSONAL

Nu vom vinde sau nu vom transfera niciodată informaţiile dumneavoastră cu caracter personal unor părţi terţe pentru utilizarea în scopuri de marketing. Este posibil să fie nevoie să partajăm informaţiile dumneavoastră cu orice entităţi care dobândesc drepturi în cadrul organizaţiei noastre prin fuziune sau reorganizare, cu organisme de aplicare a legii şi/sau entităţi de reglementare pentru conformarea la orice obligații legale sau ordine judecătorești.

Informaţiile înregistrate sunt destinate utilizării de către operator în scopurile precizate şi sunt transmise următorilor destinatari:

* 1. Centre de transfuzie sanguină teritoriale şi unități sanitare în care se desfăşoară activităţi de recrutare a donatorilor;
	2. Laboratoare de testare a grupei sanguine şi Rh-ului, de testare virusologică şi de testare a histocompatibilităţii;
	3. Centre de prelevare de celule stem hematopoietice;
	4. Centre de transplant medular;
	5. Organisme similare internaţionale, în condiţiile respectării legislaţiei din România şi din Uniunea Europeană. Aceste părţi se pot afla oriunde în lume unde se aplică legi diferite privind confidenţialitatea datelor personale şi dumneavoastra înţelegeţi şi sunteţi pe deplin de acord ca aceste organisme similare internationale să utilizeze informaţiile cu caracter personal, numai dacă au instituite niveluri adecvate de protecţie pentru datele cu caracter personal sau acţionează întotdeauna în conformitate cu legile aplicabile privind confidenţialitatea datelor personale.

# DREPTURILE PERSOANELOR VIZATE

Trebuie să știți că potrivit Regulamentului UE nr. 679/2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date, beneficiați de următoarele drepturi: dreptul la informare și transparență, dreptul de acces, dreptul la rectificare, dreptul la ștergere (dreptul de fi uitat), dreptul la portabilitatea datelor, dreptul la restricționarea prelucrării, dreptul la opoziție, dreptul de a vă retrage consimțămâtul, drepturi în legătură cu deciziile automate și profilare, dreptul de depune plângeri. Puteți solicita informații despre datele cu caracter personal pe care le deținem, precum și detalii despre modul în care le utilizăm, în orice moment, contactându-ne direct. Dorim sa răspundem oricărei solicitări reale, dar facem cunoscut că avem posibilitatea să refuzăm să dăm curs cererii dumneavoastră. Vă rugăm să analizați cu atenție cererile dumneavoastră înainte de a ni le trimite. Vom răspunde acestora cât mai curând posibil. Termenul de răspuns este de 30 de zile de la data primirii cererii, dar dacă soluționarea cererii dumneavoastră va necesita o prelungire a acestui termen, vă vom anunța asupra acestui fapt.

Dacă doriți să vă exercitați oricare dintre aceste drepturi, vă rugam sa ne contactați la:

adresa: Str. Constantin Caracaş Nr. 2-8, Clădirea B, Etaj V, Sector 1, Bucureşti 011155, e-mail: dpo@rndvcsh.ro, fax: 021 201 88 28. Este posibil să solicităm dovada identității dumneavoastră, pentru a verifica solicitarea.

# SECURITATEA DATELOR PERSONALE

Punem în aplicare măsuri tehnice și organizatorice adecvate împotriva prelucrării neautorizate sau ilegale a datelor cu caracter personal și împotriva pierderii accidentale, distrugerii sau deteriorării datelor personale.

Deși luăm măsurile adecvate pentru a asigura securitatea datelor și informațiilor comunicate prin intermediul website-ului, niciun sistem informatic conectat la Internet nu poate fi absolut sigur la intruziune. Prin urmare, nu putem și nu garantam ca informațiile comunicate noua prin intermediul website-ului vor fi primite sau ca nu vor fi alterate înainte sau după transmiterea către noi. Daca alegeți să utilizați website-ul pentru a comunica cu noi sau pentru a ne transmite informații, o faceți pe propriul risc.

# CÂT TIMP VOM PĂSTRA DATELE DUMNEAVOASTRĂ PERSONALE

Informațiile pe care ni le furnizați vor fi păstrate pe perioada necesară atingerii scopurilor menționate la punctul 1 în conformitate cu cerintele legislației și reglementărilor în vigoare. Vom aplica măsuri rezonabile ca să distrugem sau să anonimizam informațiile cu caracter personal pe care le deținem dacă nu mai sunt necesare. Veți rămâne înscriși în RNDVCSH până la împlinirea vârstei de 60 de ani, cu excepția cazului în care veţi dori să revocați consimțământul de a fi potențial donator de celule stem hematopoietice. Puteți solicita informaţiile cu caracter personal pe care le deţinem, precum şi detalii despre modul în care le utilizăm, în orice moment, contactându-ne direct. Datele personale vor fi prelucrate cel puțin o data pe durata de menținerii statutului dumneavoastră de donator potențial de celule stem hematopoietice. Datele personale vor fi stocate atât timp cât este necesar pentru scopurile menționate mai sus sau pe perioada de timp prevăzută de dispozițiile legale în vigoare (30 de ani de la donare/ transplant).

Refuzul dumneavoastră privind prelucrarea datelor cu caracter personal determină imposibilitatea colectării, stocării, prelucrării şi transmiterii acestor informații de către RNDVCSH.

**Am luat la cunoștință și sunt de acord cu declarația privind confidențialitatea datelor cu caracter personal.**

Nume și prenume donator/donatoare........................................................................................................................................................

Semnătura............................................................................................... Data............................................................................................